**Pályázati kiírás kitelepülőknek**

**Siófok Városnap-Advent 1 2025 rendezvényen**

**(2025. november 28-30.) történő részvételre**

1. **A pályázat tárgya**

Siófok Város Önkormányzata (továbbiakban: Kiíró) pályázatot hirdet a **2025.** **november 28-30. között** a siófoki Fő téren megrendezésre kerülő **2025. évi Siófok Városnap-Advent 1** (továbbiakban: Rendezvény) vendéglátó-ipari és termékértékesítési tevékenységének ellátására.

**A rendezvény célja:**

Siófok Városnap 2025. november 28-án kerül megrendezésre a siófoki Fő téren, ahol kiállítás, jótékonykodás, családi és gyerekprogramok, kulturális programok, a 4SStreet zenekar koncertje és még sok meglepetés várja a látogatókat Siófok születésnapjának és az adventi időszak első hétvégéjének alkalmából! Az eseményt kivételes lehetőség Siófok városának, hogy bemutassa a város minden arcát, színes kulturális és épített örökségét, összehozza a generációkat, a lakosokat és látogatókat, tisztelegjen a múlt előtt, értéket teremtsen a jövő generációinak.

**Általános információk:**

Siófok Város Önkormányzata Képviselő-testületének 1/2024. (II.29.) számú, a közterületek használatának szabályozásáról szóló rendelete (a továbbiakban: Rendelet) szabályozza az önkormányzati rendezvényekre vonatkozó közterület-használat engedélyezését.

A Rendelet 57. §-a szerint:

*„57. § (1) Az önkormányzati rendezvény rendezvénytérkép szerinti közterület használatára az e rendelet szerinti pályázati eljárás során kijelölt pályázó jogosult.*

*(2) A pályázati eljárás lefolytatására, a pályázati kiírás kiadására az e rendelet szerinti pályázati bizottság jogosult.*

*(3)A pályázati bizottság tagjai*

*a) Siófok Város Polgármestere vagy az általa delegált személy,*

*b) a Képviselő-testület Idegenforgalmi és Rendészeti Bizottsága által delegált két személy,*

*c) a Jegyző és a Jegyző által delegált két személy azzal, hogy az egyik delegált a Siófoki Közös Önkormányzati Hivatal Kommunikációs és Turisztikai Iroda köztisztviselője, és*

*d) a rendezvény szervező által delegált egy személy.*

*(5) A pályázati kiírást a pályázati bizottság legkésőbb a rendezvényt megelőző 90. napig közzéteszi az Önkormányzat és a rendezvény szervezőjének a honlapján.*

*(6) A pályázat útján kijelölt jogosult a rendezvénytérképen kijelölt közterület használatát érvényes hatósági szerződés birtokában és a közterület-használati díj megfizetését követően kezdheti meg.”*

**Rendelet link:**

[**https://or.njt.hu/eli/731487/r/2024/1/2025-02-01**](https://or.njt.hu/eli/731487/r/2024/1/2025-02-01)

1. **A rendezvény jellemző adatai:**

**1. Helyszín: 8600 Siófok, Fő tér (6625 hrsz., 6287 hrsz., 6302 hrsz.)**

**2. Időbeli ütemezés:**

* Rendezvény időtartama: 2025. november 28-30.
* Beépítés, beszállítás időtartama: 2025. november 27-én 15.00-20:00 óráig és 2025. november 28-án 08:00-10:00 óráig előre egyeztetve a szervezővel az érkezést a jegyzőkönyv felvétele érdekében.
* Bontás: legkésőbb 2025.november 30-án 21.00-23.00 óra között vagy 2025. december 1-jén 08.00-10.00 között előre egyeztetve a szervezővel a jegyzőkönyv felvétele érdekében.

A be- és kipakolás időtartama alatt minden érintett köteles a vonatkozó közlekedési és közterület-használati szabályokat betartani.

**3. Kötelező nyitvatartási idő**

A Pályázó az árusító tevékenységet a Rendezvény ideje alatt pénteken és szombaton 09.00-21.00 között, vasárnap 09:00-20:00 folytathatja.

Pályázónak vállalnia kell, hogy az árusító tevékenységet az Önkormányzati Rendezvény időtartama alatt pénteken és szombaton 10:00-20:00 óra között, vasárnap 10:00-20:00 kötelezően folytatja (kötelező nyitvatartás).

**4. Rendezvény szervezője**

A rendezvény szervezője a Képviselő-testület 11/2025 (I.30.) határozata alapján a Kálmán Imre Művelődési Központ (8600 Siófok, Fő tér 2.; Levelezési cím: 8601 Siófok, Pf.: 83. Tel.: +36 84 311 855; info@kulturkozpont-siofok.hu) (a továbbiakban: Szervező).

A Szervező a rendezvény operatív lebonyolítója.

**5. Közterület-használati engedély**

A közterület használatához a Rendeletben meghatározottak szerint az Önkormányzattal megkötött hatósági szerződés és használati díj megfizetése szükséges.

A hatósági szerződéskötési folyamathoz kapcsolódó feladatokat Siófoki Közös Önkormányzati Hivatal Hatósági Osztálya végzi.

A hatósági szerződés és a jogszabályi rendelkezések betartásának ellenőrzését Siófoki Közös Önkormányzati Hivatal Hatósági Osztály Városőrség Csoportja végzi.

Részletes információk:

* <https://siofok.hu/palyazat-kitelepules-rendezvenyek2025>
* kitelepules@siofok.hu

**6. Biztosított szolgáltatások:**

Kiíró által biztosított szolgáltatások:

* A közterület használatának biztosítása
* Közvilágítás
* Kommunális szemétszállítás
* Rendezvény kommunikálása, népszerűsítése

Szervező által biztosított szolgáltatások:

* Áramellátás
* Faház bérlési lehetőség
* Rendezvény programjainak összeállítása
* Rendezvény kommunikálása, népszerűsítése

**III. Rendezvényen történő részvétel feltételei és módja**

# A siófoki önkormányzati rendezvények, így a Siófok Városnap-Advent 1 esetében is cél a látogatóvonzó műsorkínálat, a színvonalas gasztronómia, a minőségi termékkínálat mellett az egységes, esztétikus megjelenés, ennek érdekében az alábbi elvárásokat fogalmazza meg az Önkormányzat:

# 1. Kereskedelmi egység típusa lehet:

1. Faház, melynek színe pácolt vagy barnára festett fa, kiemelve, hogy a farost és az osb lap nem számít fának,
2. 3x3 vagy 2x2 méteres egyszínű fehér ponyva sátor, melynek anyaga tiszta, szakadás mentes,
3. Fa kecskelábas asztal, melynek ponyva teteje egyszínű fehér, tiszta, szakadás mentes,
4. Büfékocsi vagy Foodtruck esetén visszafogott, leginkább egyszínű dekoráció

2. Az 1. ponttól eltérő egyedi installáció csak akkor kaphat közterületi-használati engedélyt, ha esztétikailag, megjelenésében és kínálatában összeegyeztethető a rendezvény arculatával és azt a benyújtott pályázat értékelésekor a Pályázati Bíráló Bizottság (a továbbiakban: Bíráló Bizottság) elfogadja.

# 3. Pályázati elvárások:

* a faház és a sátor esetében, annak minden oldala egyforma anyagból készüljön;
* a kereskedelmi egység alja a burkolat védelme érdekében szivárgásmentes legyen;
* gasztronómiai tevékenység, vagy foltot hagyó termékek (pl.: olaj) árusítása esetén az egység körül minden irányból, legalább 2 méter szélességben zöld színű, új, vagy újszerű, egybefüggő szőnyeget kell kihelyezni, mely szivárgás mentesen zár, a szélét rögzíteni kell, a rögzítés esztétikus legyen, és nem tehet kárt a burkolatban, a szőnyeg alá teljes terjedelemben lépésálló fóliát kell elhelyezni;
* vendéglátóhely fogyasztóterén kizárólag egyforma installáció, bútorzat helyezhető el;
* a Pályázó köteles a napi tevékenység, illetve az építési- és bontási munkák során keletkezett hulladékot hulladékgyűjtő konténerbe helyezni, illetve az általa használt területet a Rendezvény ideje alatt folyamatosan tisztán és rendezetten tartani;
* a Pályázónak gondoskodnia kell az egység zárhatóságáról és a termékek biztonságos elhelyezéséről;
* minden szerződött partnerünktől kérjük, hogy a rendezvény során a műanyag zacskók, tányérok, evőeszközök, nylontáskák, és egyéb környezetszennyező csomagolóanyagok helyett lehetőleg papír, vagy lebomló anyagokból készült környezetbarát megoldásokat használjanak;
* Pályázó a Rendezvény területén, szponzorációs, reklám támogatási tevékenységet nem végezhet;
* a nyertes Pályázó köteles a pályázati felhívásban meghatározott kötelező nyitvatartási idő betartására.

# 4. Tájékoztatás faház bérleti lehetőségről:

Lehetőség van korlátozott számban faház bérlésére, a Rendezvényre a Kálmán Imre Művelődési Központtól (Siófok, Fő tér 2. Levelezési cím: 8601 Siófok, Pf.: 83. Tel.: +36 84 311 855 info@kulturkozpont-siofok.hu) közvetlen szerződéssel. Kérjük, a pályázat benyújtásakor is jelezzék faházbérlési szándékukat a pályázati adatlapon.

**IV. Pályázat benyújtásának menete és feltételek**

1. A pályázat benyújtásának határideje: **2025. október 28.**

2. A pályázati anyagot a kért dokumentumokkal együtt személyesen (ügyfélfogadási időben), postai úton, vagy elektronikusan a digitális államról és a digitális szolgáltatások nyújtásának egyes szabályairól szóló 2023. évi CIII. törvény (a továbbiakban: Dáptv.) szerint lehet benyújtani (Ügyfélkapu, Cégkapu).

A pályázati anyagot személyesen kizárólag ügyfélfogadási időben lehet benyújtani az alábbi címen és időben:

Siófok Város Önkormányzata

8600 Siófok, Fő tér 1.

Ügyfélfogadási idő:

hétfő: 8.00-12.00 és 13.00-16.00 óráig,

szerda: 8.00-12.00 és 13.00-16.00 óráig,

péntek: 8.00-12.00 óráig.

A pályázati anyagot postai úton az alábbi címre kell küldeni:

Siófok Város Önkormányzata

8600 Siófok, Fő tér 1.

Kérjük a borítékon feltüntetni: „Pályázat Siófok Városnap-Advent 1 2025”

3. A beterjesztett pályázaton – függetlenül a beterjesztés módjától - minden esetben kérjük feltüntetni: „Pályázat Siófok Városnap-Advent 1 2025”

4. A Pályázó egy pályázatában egy egységet jelölhet meg. Amennyiben több egységgel kíván a Rendezvényre pályázni, mindegyikre külön pályázatot kell benyújtania.

5. Kiíró csak azzal a Pályázóval tud hatósági szerződést kötni, mely Pályázóra a 6. pontban meghatározott kötelező mellékletként beküldendő hivatalos dokumentumok szólnak.

6. A pályázaton történő részvétel feltétele az alábbi dokumentumok az 1. pontban meghatározott határidőre történő hiánytalan benyújtása:

- annak megjelölése, hogy a pályázó melyik Kategóriában pályázik

- hiánytalanul kitöltött pályázati adatlap (1. melléklet);

- Pályázó nyilatkozata (2. melléklet);

- jogi személy, jogi személyiség nélküli gazdasági társaság esetén a vezető tisztségviselő aláírási címpéldányának másolata;

- a Rendezvényen megvalósítandó kitelepülés bemutatása fotóval (min. 3 db), vagy látványrajzzal

- a Pályázó eddigi tevékenységének ismertetése, nyilatkozat a referenciáiról, korábbi szabadtéri rendezvényen való részvétel igazolása, mely részvételt a Pályázónak fotódokumentációval kell igazolnia (maximum három fotó);

- árusítandó ételek, termékek felsorolása, tervezett fogyasztói árak bemutatása; (étlap, min. 3 db fotóval illusztrálva).

7. A Pályázónak a kereskedelmi egység és az igényelt fogyasztótér, bútorzat stb. méretét és helyigényét is pontosan meg kell adni a Pályázati adatlap (1. melléklet) kitöltésekor.

8. Érvénytelen az a pályázat, amely nem felel meg a jelen pályázati felhívásban foglalt tartalmi követelményeknek, vagy az 1. pontban meghatározott határidőt követően kerül megküldésre.

9. A jelen pályázati felhívásban foglalt tartalmi követelményeknek nem megfelelő pályázat esetén hiánypótlás nincs, a pályázat érvénytelen.

**V. A pályázat értékelése**

1.A Bizottság a benyújtott pályázat formai szempontból való megfelelőségét ellenőrzi, megvizsgálja a pályázati dokumentáció hiánytalan és szabályos benyújtását, valamint a jogosultsági kritériumoknak való megfelelést.

2. A pályázatok értékelése során a pályázati kiírásban meghatározott módszertant kell követni, mely biztosítja a pályázatok egységes és objektív elbírálását.

3.Az értékelés eredményeként a pályázatok pontszámot kapnak, mely alapján rangsorolásra kerülnek. A döntéshozatal során a rangsorolt pályázatok közül - a rendelkezésre álló helyek függvényében- a legmagasabb pontszámot elért pályázók kapnak lehetőséget a rendezvényen való megjelenésre.

Az értékelési folyamat célja a pályázatok minél objektívebb és hatékonyabb elbírálása, valamint a rendelkezésre álló helyek optimális elosztása.

4.Az értékelése módszere:

A szavazati joggal rendelkező bíráló bizottsági tag minden pályázó pályázatára a felsorolt szempontok szerint pontokat ad. Az egy pályázatra adható pontok száma összesen 100 pont. A bíráló bizottsági tagok által adott pontok összesítését követően kerül meghatározásra az adott pályázó összpontszáma. Az összes pályázat értékelését követően kialakul a pályázók rangsora, amelyben az első helyen a legmagasabb összpontszámot elért pályázó szerepel, majd a többi pályázó pontszám szerint csökkenő sorrendben kerül a rangsorba.

Pont egyenlőség esetén az értékelési szempontokra kapott magasabb pont dönt az alábbi sorrend szerint:

A rangsorba előrébb kerül az a pályázó, amelynek a pontszáma

1. Termékkínálatra magasabb
2. Arculatra kapott magasabb,
3. Fogyasztói ár (ár-érték arány) magasabb,
4. Illeszkedés a rendezvény tematikájába magasabb,
5. Referencia magasabb.

Teljes egyezés esetén a Bizottság sorsolással dönti el a rangsorban elfoglalt helyet.

5.Pályázható helyek:

1. Kategória Vendéglátó, egyéb termék és szolgáltatás max 8 egység

2. Kategória Kézműves max 19 egység

3. Kategória Borászat, borozó max. 7 egység

4. Kategória Egyéb termék és szolgáltatás max 12 egység

5. Kategória Vendéglátó, egyéb termék és szolgáltatás max 8 egység

6. Kategória Vendéglátó szolgáltató max 4 egység

6.A pályázható helyeket kategóriánként az 3. sz. „Rendezvénytérkép” melléklet tartalmazza.

A pályázónak pályázatában meg kell jelölni, hogy melyik kategóriában pályázik.

7.A nyertes pályázókat a kialakult rangsor alapján kategóriánként állapítja meg a Bizottság.

A Bizottság jogosult az eredeti pályázat szerint nem nyertes rangsorolású pályázónak másik Kategóriában részvételi lehetőséget felajánlani, amennyiben van olyan Kategória, ahol az érvényes és nyertes pályázatok száma kevesebb, mint az elhelyezhető egységek száma.

8.A nyertes pályázók kategórián belüli elhelyezéséről technikai és logisztikai szempontok figyelembe vételével a Szervező dönt.

9.Amennyiben értesítésben meghatározott határidőn belül a nyertes pályázóval a pályázó hibájából nem kerül sor hatósági szerződés megkötésére, a kialakult rangsorban az első helyen lévő nem nyertes pályázónak van lehetősége szerződést kötni.

10.A pályázatok pontozása:

|  |  |
| --- | --- |
| **Értékelési szempont** | **Adható pont maximum** |
| Termékkínálat szélessége | 30 |
| Arculat | 30 |
| Fogyasztói ár (ár-érték arány) | 20 |
| Illeszkedés a rendezvény tematikájába | 10 |
| Referencia | 10 |
| Összesen | 100 |

1. **Közterület-használat engedélyezése, hatósági szerződés**

1. Jelen Pályázati kiírás 3. számú melléklete szerinti „RENDEZVÉNYTÉRKÉP” szerinti Rendezvény területen engedélyezhető a közterület-használat.

2. A Rendezvényen a konkrét árusító hely kiosztását, a kitelepülési egységek pontos elhelyezését minden esetben a Szervező határozza meg.

3. Hatósági Osztály legkésőbb 2025.11.07. péntek 15.00 óráig elektronikus úton (a pályázatban megadott e-mail címre küldött értesítés útján) tájékoztatja a Pályázókat a pályázatok elbírálásáról.

4. A nyertes Pályázóknak a pályázati eredményről történő értesítés átvételét követő 8 napon belül – amennyiben elektronikus ügyintézésre köteles[[1]](#footnote-1), a Dáptv.-ben foglaltaknak megfelelően - közterület-használati kérelmet kell benyújtani a Siófok Város Önkormányzatánál, mely alapján hatósági szerződés megkötésére kerül sor. A Pályázó a hatósági szerződés aláírásával elfogadja a Bíráló Bizottság által részére árusításra kijelölt közterületet.

5. A Pályázó által folytatni kívánt tevékenységhez szükséges hatósági engedélyek beszerzése kizárólag Pályázó feladata.

6. A Rendelet 25.§ f) pontjában[[2]](#footnote-2) foglaltak ellenőrzését a Jegyző végzi a pályázat beterjesztését követően. Amennyiben a vizsgálat eredménye szerint a Pályázónak a Rendelet szerinti tartozása áll fenn, a pályázat érvénytelen.

7. Amennyiben a nyertesnek nyilvánított Pályázóval az értesítésben meghatározott határidőn belül a szerződéskötés nem jön létre, a Bíráló Bizottság által kijelölt Pályázó léphet a helyébe.

**VII. Közterületi-használati díj, fizetési feltételek**

1. Rendezvényen történő közterület-használat kizárólag a hatósági szerződés megkötését és a hatósági díj megfizetését követően a II/2: pontban foglaltak szerint kezdhető meg.[[3]](#footnote-3)

2. Közterület-használati díjak és kitelepülői kategóriák

|  |  |  |
| --- | --- | --- |
| Rendezvényekhez kötöttvendéglátó ipari helyben fogyasztáscéljából állított építmények ásbútorzat elhelyezése(2-5 napos rendezvények esetén) | 15.000.- | Ft/m2/rendezvény |
| Rendezvényekhez kötötttermékek árusítása ésszolgáltatások nyújtása céljábólállított építmények elhelyezése(2-5 napos rendezvények esetén) | 7.000.- | Ft/m2/rendezvény |
| Rendezvény esetén büfékocsielhelyezése(2-5 napos rendezvények esetén) | 15.000.- | Ft/m2/rendezvény |

A Rendelet 2. melléklete (közterület-használati díjak összegei):

[**https://or.njt.hu/download/2657/resources/EJR\_86965191-M\_d.\_rendelet\_1\_mell\_klete\_-\_alaprendelet\_2.\_mell\_klete.pdf**](https://or.njt.hu/download/2657/resources/EJR_86965191-M_d._rendelet_1_mell_klete_-_alaprendelet_2._mell_klete.pdf)

3.A közterület-használati díjon felül a nyertes Pályázók kereskedelmi egységenként kötelesek a kereskedelmi egységben Szervező által felszerelt egyedi mérőóra állása alapján a felhasznált elektromos áram díját megtéríteni a Szervezőnek a rendezvényt követően kiállított számla alapján.

**Mellékletek:**

1. sz. melléklet Pályázati adatlap

2. sz. melléklet Pályázó nyilatkozata

3. sz. melléklet Rendezvénytérkép

1. Dáptv. 19. § (1) bekezdése szerint *elektronikus ügyintézésre köteles valamennyi gazdálkodó szervezet.*

A polgári perrendtartásról szóló 2016. évi CXXX. törvény 7.§ 6. pontja értelmében *gazdálkodó szervezet – többek között – a gazdasági társaság, az európai részvénytársaság, a szövetkezet, a lakásszövetkezet, a külföldi székhelyű vállalat magyarországi fióktelepe, az állami vállalat, az egyéb állami gazdálkodó szerv, az egyes jogi személyek vállalata, a közös vállalat, az egyéni cég, továbbá az egyéni vállalkozó.* [↑](#footnote-ref-1)
2. A Rendelet 25. § f) pontja szerint *„A közterület-használati kérelmet a hatóság elutasítja, ha a kérelmezőnek az Önkormányzattal vagy a Hivatallal szemben bírság-, díj-, adótartozása, vagy bármilyen jogcímen tartozása áll fenn.”* [↑](#footnote-ref-2)
3. A Rendelet 57. § (6) bekezdése szerint *„A pályázat útján kijelölt jogosult a rendezvénytérképen kijelölt közterület használatát érvényes hatósági szerződés birtokában és a közterület-használati díj megfizetését követően kezdheti meg.”* [↑](#footnote-ref-3)